PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ০৩ নভেম্বর, ২০২০
ভারতে সুস্পষ্টভাবে করোনায় আক্রান্তের সংখ্যা আজ ৫.৫ লক্ষের নিচে নেমে এসেছে; ১০৫ দিন পর আবার একদিনেই ৩৮,৩১০ জন করোনায় আক্রান্ত হয়েছেন; সুস্পষ্টভাবে করোনায় আক্রান্তের তুলনায় সুস্থতার সংখ্যা বেড়ে ৭০ লক্ষ
কেন্দ্রীয় সরকারের পাশাপাশি রাজ্য ও কেন্দ্রশাসিত অঞ্চলগুলির সমন্বিত প্রয়াসের ফলে নমুনা পরীক্ষার সংখ্যা ক্রমশ বাড়ছে। একইভাবে, আক্রান্তদের খুঁজে বের করাও দ্রুত হচ্ছে। এর ফলস্বরূপ, অবিলম্বে চিকিৎসা প্রদানের ফলে আরোগ্য লাভের হার বাড়ছে ও মৃত্যুর সংখ্যা কমছে। দেশে আক্রান্তের তুলনায় সুস্থতার সংখ্যা বেড়ে ৭৬ লক্ষ ৩ হাজার ১২১ হয়েছে। এর ফলে, সুস্পষ্টভাবে করোনায় আক্রান্ত এবং সুস্থতার সংখ্যার মধ্যে ফারাক আজ আরও বেড়ে হয়েছে ৭০ লক্ষ ৬১ হাজার ৭১৬। দেশে গত ২৪ ঘন্টায় আরও ৫৮,৩২৩ জন করোনা রোগী আরোগ্য লাভ করেছেন। জাতীয় স্তরে সুস্থতার হার বেড়ে হয়েছে ৯১.৯৬ শতাংশ। সদ্য আরোগ্য লাভকারীদের ৮০ শতাংশই ১০টি রাজ্য ও কেন্দ্রশাসিত অঞ্চল থেকে। মহারাষ্ট্র থেকে একদিনেই সর্বাধিক ১০ হাজারের বেশি রোগী আরোগ্য লাভ করেছেন। কর্ণাটক থেকে আরোগ্য লাভের সংখ্যা ৮ হাজারের বেশি। নতুন করে করোনায় আক্রান্তদের ৭৪ শতাংশই ১০টি রাজ্য ও কেন্দ্রশাসিত অঞ্চল থেকে। কেরল, দিল্লি ও মহারাষ্ট্র থেকে একদিনেই ৪ হাজারের বেশি সংখ্যায় করোনায় আক্রান্ত হয়েছেন। পশ্চিমবঙ্গ থেকে আক্রান্তের সংখ্যা ৩ হাজারের বেশি। দেশে গত ২৪ ঘন্টায় করোনাজনিত কারণে ৪৯০ জনের মৃত্যু হয়েছে। এর মধ্যে প্রায় ৮০ শতাংশই মারা গেছেন ১০টি রাজ্য ও কেন্দ্রশাসিত অঞ্চল থেকে। মহারাষ্ট্র থেকে একদিনেই সর্বাধিক ১০৪ জনের মৃত্যুর খবর মিলেছে। ভারতে করোনায় মৃত্যু হার আরও কমে হয়েছে ১.৪৯ শতাংশ।
মানসিক স্বাস্থ্যের জন্য যোগ ও আয়ুর্বেদ চিকিৎসা সংক্রান্ত আন্তর্জাতিক ওয়েবিনার আগামী ৫ই নভেম্বর
অল ইন্ডিয়া ইন্সটিটিউট অফ আয়ুর্বেদ আগামী ৫ই নভেম্বর ওয়াস্টার্ন সিডনী বিশ্ববিদ্যালয়ের সহযোগিতায় মানসিক স্বাস্থ্যের জন্য যোগ ও আয়ুর্বেদ চিকিৎসা শীর্ষক ওয়েবিনার আয়োজন করছে। এই ওয়েবিনারে আয়ুর্বেদ ও যোগের অন্তর্নিহীত শক্তির মাধ্যমে মানসিক স্বাস্থ্যে বিভিন্ন উপকারিতার বিষয়ে গুরুত্ব দেওয়া হবে। বিশ্বের বিভিন্ন দেশ, যেমন – ইতালী, জার্মানী, ভারত ও অস্ট্রেলিয়া থেকে যোগ ও আয়ুর্বেদ সংক্রান্ত গবেষণার কাজে যুক্ত বিশেষজ্ঞরা যোগ দেবেন বলে মনে করা হচ্ছে। এই ওয়েবিনারের মাধ্যমে যোগ ও আয়ুর্বেদ সম্পর্কিত বিজ্ঞান-ভিত্তিক গবেষণায় আন্তর্জাতিক সহযোগিতা আরও বৃদ্ধি পাবে।
ব্যাঙ্কগুলির পরিষেবা মাশুল সম্পর্কে বাস্তবিক তথ্য
নির্দিষ্ট কয়েকটি রাষ্ট্রায়ত্ত ব্যাঙ্ক পরিষেবা মাশুল বৃদ্ধি করেছে বলে এক শ্রেণীর সংবাদমাধ্যমে খবরে প্রকাশ। এই প্রেক্ষিতে পরিষেবা মাশুল সম্পর্কে বাস্তবিক অবস্থান নিম্নরূপ :
জন ধন অ্যাকাউন্ট সহ বেসিক সেভিংস ব্যাঙ্ক ডিপোজিট অ্যাকাউন্ট – বেসিক সেভিংস ব্যাঙ্ক ডিপোজিট অ্যাকাউন্টে কোনও পরিষেবা মাশুল ধার্য করা হয় না। এ ধরনের অ্যাকাউন্টের সংখ্যা ৬০ কোটি ৪ লক্ষ। এছাড়াও, সমাজের যে সমস্ত শ্রেণীর মানুষের কাছে ব্যাঙ্কের পরিষেবা নেই, বিশেষত দরিদ্র মানুষের স্বার্থে যে ৪১ কোটি ১৩ লক্ষ জন ধন অ্যাকাউন্ট খোলা হয়েছে, সেখানেও পরিষেবা-বাবদ ভারতীয় রিজার্ভ ব্যাঙ্কের বিনামূল্যে পরিষেবা প্রদান নীতি অনুসরণ করে কোনও পরিষেবা মাশুল ধার্য করা হয় না। রেগুলার সেভিংস অ্যাকাউন্ট, কারেন্ট অ্যাকাউন্ট, ক্যাশ ক্রেডিট অ্যাকাউন্ট এবং ওভারড্রাফট অ্যাকাউন্ট – এই অ্যাকাউন্টগুলি সম্পর্কে রাষ্ট্রায়ত্ত ব্যাঙ্ক অফ বরোদা পরিষেবায় মাশুল বৃদ্ধি করেনি। তবে, ব্যাঙ্কের পক্ষ থেকে ২০২০-র পয়লা নভেম্বর নির্দিষ্ট কিছু পরিবর্তন কার্যকর করা হয়েছে। ব্যাঙ্কের পক্ষ থেকে বলা হয়েছে যে পরিবর্তন আনা হয়েছে তা প্রতি মাসে বিনামূল্যে নগদ আমানত এবং টাকা তোলা সম্পর্কিত। ব্যাঙ্কের পক্ষ থেকে এ সম্পর্কে আরও বলা হয়েছে, বিনামূল্যে নগদ আমানত ও টাকা তোলার ক্ষেত্রে প্রতি মাসে পাঁচবারের পরিবর্তে এখন থেকে গ্রাহক তিনবার নিখরচায় এই পরিষেবা নিতে পারবেন। অবশ্য, বিনামূল্যে লেনদেনের ক্ষেত্রে কোনও পরিবর্তন আনা হয়নি। রাষ্ট্রায়ত্ত ব্যাঙ্ক অফ বরোদার পক্ষ থেকে জানানো হয়েছে, কোভিড-১৯ সংক্রান্ত বর্তমান পরিস্থিতির প্রেক্ষিতে তারা যে পরিবর্তনগুলি কার্যকর করেছিল তা প্রত্যাহারের সিদ্ধান্ত হয়েছে। কেবল ব্যাঙ্ক অফ বরোদা বাদে অন্য কোনও রাষ্ট্রায়ত্ত ব্যাঙ্ক পরিষেবা মাশুল বৃদ্ধি করেনি।
গণবন্টন ব্যবস্থার মাধ্যমে চালের পুষ্টিগুণ সুরক্ষা ও তার বন্টন সংক্রান্ত কেন্দ্রীয় সহায়তাপুষ্ট প্রকল্পটি রূপায়ণের জন্য ১৫টি রাজ্যকে চিহ্নিত করা হয়েছে
পুষ্টি নিরাপত্তার দিক থেকে সমগ্র দেশকে আরেক কদম এগিয়ে নিয়ে যেতে কেন্দ্রীয় খাদ্য ও গণবন্টন দপ্তর গণবন্টন ব্যবস্থার মাধ্যমে চালের পুষ্টিগুণ সুরক্ষা ও তার বন্টন সংক্রান্ত কেন্দ্রীয় সহায়তাপুষ্ট প্রকল্পটি রূপায়ণ করে আসছে। পরীক্ষামূলকভাবে চালু এই প্রকল্পটি ২০১৯-২০ থেকে ৩ বছর রূপায়ণ করা হবে। এজন্য বাজেট বরাদ্দ করা হয়েছে ১৭৪ কোটি ৬০ লক্ষ টাকা। ১৫টি রাজ্যকে ইতিমধ্যেই এই কর্মসূচি রূপায়ণের জন্য চিহ্নিত করা হয়েছে। প্রত্যেক রাজ্যের একটি করে জেলায় প্রাথমিকভাবে এই কর্মসূচি রূপায়ণ করা হবে। কর্মসূচির রূপায়ণ সম্পর্কে বিভিন্ন দিক খতিয়ে দেখার জন্য কেন্দ্রীয় খাদ্য ও গ্রাহক বিষয়ক মন্ত্রী শ্রী পীযূষ গোয়েল গত ৩১শে অক্টোবর এক পর্যালোচনা বৈঠক করেন। এছাড়াও, দপ্তরের সচিবের পৌরহিত্যে গতকাল আরও একটি বৈঠক অনুষ্ঠিত হয়েছে। যেখানে ভারতীয় খাদ্য নিগমকে চিহ্নিত রাজ্যগুলির জেলায় এ ধরনের চালের বন্টনের জন্য সুসংবদ্ধ পরিকল্পনা ও চাল সংগ্রহের কর্মপন্থা প্রণয়নে নির্দেশ দেওয়া হয়েছে।
টেলি-আইন পরিষেবায় এক নতুন মাইলফলক; অভিন্ন পরিষেবা কেন্দ্রের মাধ্যমে ৪ লক্ষ সুফলভোগী আইনি পরামর্শ পেয়েছেন
ভিন্ন পরিষেবা কেন্দ্রগুলির মাধ্যমে গত ৩০শে অক্টোবর পর্যন্ত ৪ লক্ষ সুফলভোগীকে আইনি পরামর্শ দিয়ে টেলি-আইন পরিষেবায় এক নতুন মাইলফলক অর্জিত হয়েছে। টেলি-আইন পরিষেবা কর্মসূচি সূচনার পর থেকে চলতি অর্থবর্ষের প্রথম ৭ মাসে ২ লক্ষ ৫ হাজার আইনি পরামর্শ দেওয়া হয়েছে। কেন্দ্রীয় ন্যায়-বিচার দপ্তর ডিজিটাল ইন্ডিয়া কর্মসূচির সঙ্গে সঙ্গতি রেখে ক্রম উত্থানশীল এবং দেশীয় পদ্ধতিতে ডিজিটাল প্ল্যাটফর্মগুলির সুবিধা নিয়ে বিচার পরিষেবাকে মানুষের কাছে দ্রুত পৌঁছে দেওয়ার লক্ষ্য পূরণের উদ্যোগ নিয়েছে। এই উদ্দেশ্য পূরণেই ২০১৭-তে প্রাক্-মোকদ্দমা মামলাগুলির ক্ষেত্রে আইনি পরামর্শ পৌঁছে দেওয়ার জন্য টেলি-আইনি পরিষেবা কর্মসূচির সূচনা হয়। কর্মসূচির আওতায় সুবিস্তৃত অভিন্ন পরিষেবা কেন্দ্রগুলির মাধ্যমে পঞ্চায়েত স্তর পর্যন্ত ভিডিও কনফারেন্স, টেলিফোন/সরাসরি দূরাভাষে যোগাযোগ করে সমাজের অভাবী, নিপীড়িত, অসুরক্ষিত এবং বঞ্চিত শ্রেণীর মানুষের কাছে বিশেষজ্ঞ আইনজীবীদের নিয়ে গঠিত প্যানেলের মাধ্যমে সময় মতো মূল্যবান আইনি পরামর্শ পৌঁছে দেওয়া হচ্ছে। টেলি-আইনি পরিষেবার মাধ্যমে আইনি সমস্যাগুলি সমাধানের লক্ষ্যে অলাভজনক সংস্থা নালসা-র স্বেচ্ছা সেবকদের মাধ্যমে প্রত্যন্ত অঞ্চলের মানুশের কাছেও আইনি পরিষেবা পৌঁছে দেওয়ার প্রয়াস অব্যাহত রয়েছে। এছাড়াও, অভিন্ন পরিষেবা কেন্দ্রগুলির ই-গভ ব্যবস্থার মাধ্যমে বিশেষজ্ঞ আইনজীবীদের পরামর্শ পৌঁছে দেওয়া হচ্ছে। সুফলভোগীদের জন্য আইনজীবীদের নিয়ে গঠিত প্যানেল নিরন্তর আইনি পরামর্শ পৌঁছে দিচ্ছে।জেলা পর্যায়ে আইনি পরিষেবা সম্পর্কিত তথ্য পৌঁছে দেওয়ার জন্য পৃথক ড্যাশবোর্ড গড়ে তোওয়ার কাজ চলছে, যাতে আইনি পরিষেবার প্রয়োজন রয়েছে, এমন মানুষ সহজে গৃহীত মামলা সম্পর্কে ড্যাশবোর্ডের মাধ্যমে জানতে পারবেন।
কোভিড পরবর্তী বিশ্ব অর্থনীতিতে ভারত নেতৃস্থানীয় ভূমিকায় অবতীর্ণ হবে : জিতেন্দ্র সিং
কেন্দ্রীয় মন্ত্রী ডঃ জিতেন্দ্র সিং আজ কোভিড পরবর্তী মূলধনী বাজারের মাধ্যমে অর্থনীতির পুনরুজ্জীবন সংক্রান্ত এক ওয়েবিনার উদ্বোধন করেছেন। এই উপলক্ষে ডঃ সিং বলেছেন, প্রধানমন্ত্রী শ্রী নরেন্দ্র মোদীর সুদক্ষ নেতৃত্বে ভারত কোভিড-১৯ পরবর্তী বিশ্ব অর্থনীতিতে বিশ্ব অর্থ-ব্যবস্থায় অগ্রণী ভূমিকা পালন করবে। তিনি আরও বলেন, লকডাউনের আগে থেকেই ভারত সরকারের গৃহীত বিচক্ষণ ও অতিসক্রিয় প্রয়াস গ্রহণের ফলে বহু মানুষের প্রাণ রক্ষা হয়েছে এবং ভারতীয় অর্থ-ব্যবস্থায় আরও বিপর্যয় এড়ানো সম্ভব হয়েছে।
তীরন্দাজ দলের এক সহায়ক কর্মীর করোনায় আক্রান্ত হওয়ার পর তীরন্দাজ শিবির পুনরায় শুরু হয়েছে
পুণের আর্মী স্পোর্টস ইন্সটিটিউটে জাতীয় তীরন্দাজ দলের প্রশিক্ষণ চলাকালীন একজন সহায়ক কর্মীর নমুনা পরীক্ষায় করোনা ধরা পড়ে। এই পরিস্থিতিতে আর্মী স্পোর্টস ইন্সটিটিউটের বাইরে পুণের এক হাসপাতালে বাকি সমস্ত সহায়ক কর্মীর স্বাস্থ্য পরীক্ষা করা হয়। করোনায় আক্রান্তের ঘটনা প্রমাণিত হওয়ার পর জাতীয় তীরন্দাজ শিবির গত ৩১শে অক্টোবর ও পয়লা নভেম্বর দু’দিন বন্ধ করে দেওয়া হয়। এরপর, যাবতীয় কোভিড সতর্কতামূলক ব্যবস্থা অবলম্বন করে সোমবার থেকে তীরন্দাজ শিবির পুনরায় শুরু হয়েছে।
প্রধানমন্ত্রী ভারতীয় জনঔষধি পরিযোজনার পর্যালোচনা বৈঠকে শ্রী সদানন্দ গৌড়া
কেন্দ্রীয় রসায়ন ও সার মন্ত্রী শ্রী ডি ভি সদানন্দ গৌড়া আজ নতুন দিল্লিতে প্রধানমন্ত্রী ভারতীয় জনঔষধি পরিযোজনার অগ্রগতি নিয়ে এক পর্যালোচনা বৈঠক করেন। বৈঠকে জানানো হয়, ২০১৯ অর্থবর্ষে ৪৩৩ কোটি টাকার ওষুধপত্র বিক্রয়ের তুলনায় এবার এখনও পর্যন্ত ৩৫৮ কোটি টাকার ওষুধ বিক্রি হয়েছে। দেশে ৬ হাজার ৬০০টি জনঔষধি বিক্রয় কেন্দ্রের মাধ্যমে চলতি অর্থবর্ষের প্রথম ৭ মাসে ৩৫৮ কোটি টাকার ওষুধ বিক্রি হয়েছে। বিক্রয়ের পরিমাণ চলতি অর্থবর্ষের শেষ ৬০০ কোটি টাকা ছাড়িয়ে যাবে বলে মনে করা হচ্ছে। বৈঠকে শ্রী গৌড়া কোভিড-১৯ জটিল পরিস্থিতি সত্ত্বেও ওষুধপত্র ও অন্যান্য ফার্মা সামগ্রীর সরবরাহ সুনিশ্চিত করতে সংশ্লিষ্ট সকল পক্ষের ভূমিকার প্রশংসা করেন।
পিআইবি’র আঞ্চলিক কার্যালয় থেকে প্রাপ্ত তথ্য
• মহারাষ্ট্র : রাজ্যে সোমবার আরও ৪ হাজার ৮ জন নতুন করে করোনায় আক্রান্ত হলেও ১০ হাজার ২২৫ জন আরোগ্য লাভ করেছেন। এর ফলে, রাজ্যে সুস্পষ্টভাবে করোনায় আক্রান্তের সংখ্যা কমে ১ লক্ষ ১৮ হাজার হয়েছে। এদিকে রাজ্যে করোনায় সুস্থতার হার বেড়ে ৯০ শতাংশে পৌঁছেছে। রাজ্যের স্বাস্থ্য মন্ত্রী জানিয়েছেন, দ্বিতীয় পর্বে করোনা ভাইরাসের সংক্রমণ প্রতিরোধ ও নিয়ন্ত্রণে রাজ্য সরকার সর্বতোভাবে প্রস্তুত রয়েছে।
• গুজরাট : রাজ্য সরকার খোলা জায়গায় বিবাহ অনুষ্ঠান সম্পর্কিত কোভিড-১৯ নিষেধাজ্ঞা আরও কিছুটা শিথিল করেছে। এর ফলে, বিবাহ অনুষ্ঠানগুলিতে এখন থেকে ১০০ জনের পরিবর্তে ২০০ জন অতিথি অংশগ্রহণ করতে পারবেন। অবশ্য, পরিবেষ্টিত এলাকায় বিবাহ অনুষ্ঠানে অংশগ্রহণকারী অতিথির সংখ্যা সর্বাধিক ৫০-এ সীমাবদ্ধ রাখা হয়েছে।
• রাজস্থান : মাস্কের ব্যবহার বাধ্যতামূলক করতে রাজ্য বিধানসভায় মহামারী অসুখ  অনুমোদিত হয়েছে। এই বিল কার্যকর হওয়ায় প্রকাশ্য-স্থানে গণপরিবহণ ব্যবস্থায় যাতায়াতের সময়, কর্মক্ষেত্রে অথবা যে কোনও ধরনের সামাজিক, রাজনৈতিক অথবা অন্য অনুষ্ঠানে মাস্ক ব্যবহার বাধ্যতামূলক করা হয়েছে। তবে, মাস্ক ব্যবহার না করলে সংশ্লিষ্ট ব্যক্তির বিরুদ্ধে কি ব্যবস্থা নেওয়া হবে, তা বিলটিতে সুস্পষ্টভাবে উল্লেখ নেই। এদিকে রাজ্যে সোমবার আরও ১ হাজার ৭৪৮ জন নতুন করে করোনায় আক্রান্ত হয়েছেন।
• ছত্তিশগড় : রাজ্যের প্রায় ১৫ হাজার স্বাস্থ্য কর্মী মঙ্গলবার পর্যন্ত গণ ছুটিতে সামিল হয়েছেন। স্বাস্থ্য কর্মীদের বিভিন্ন দাবি-দাওয়া পূরণ না হওয়ায় এই গণছুটি।স্বাস্থ্য কর্মীদের গণছুটির ফলে করোনার জন্য নমুনা সংগ্রহ ও চিকিৎসা পরিষেবা ব্যবস্থা বিঘ্নিত হয়েছে।
• কেরল : রাজ্য পাবলিক সার্ভিস কমিশন কেরল অ্যাডমিনিস্ট্রেটিভ সার্ভিস পরীক্ষা গ্রহণের জন্য পরীক্ষা কেন্দ্র স্থির করার সিদ্ধান্ত নিয়েছে। রাজ্যের সমস্ত জেলাতে পরীক্ষা কেন্দ্র খোলা হবে। এদিকে রাজ্যে সোমবার আরও ৪ হাজার ১৩৮ জন নতুন করে করোনায় আক্রান্ত হয়েছেন। রাজ্যে এখনও পর্যন্ত করোনাজনিত কারণে ১ হাজার ৫৩৩ জনের মৃত্যু হয়েছে।
• তামিলনাডু : রাজ্য সরকার সবরীমালা পুণ্যার্থীদের বিষয়ে নীতি-নির্দেশিকা জারি করেছে। এই নীতি-নির্দেশিকায় বলা হয়েছে, মন্দিরে যাওয়ার পূর্বে ৪৮ ঘন্টার মধ্যে করোনা ভাইরাসের নমুনা পরীক্ষায় ফলাফল নেতিবাচক এসেছে, এরকম মেডিকেল সার্টিফিকেট দেখানো বাধ্যতামূলক হয়েছে। প্রয়োজনে পুণ্যার্থীরা মন্দিরে প্রবেশের নিকটে মাশুল প্রদান করে চিকিৎসা কেন্দ্রগুলি কোভিড নমুনা পরীক্ষা করাতে পারবেন।
• কর্ণাটক : রাজ্য সড়ক পরিবহণ নিগমের বাস পরিষেবা হায়দরাবাদের সঙ্গে পুনরায় চালু হয়েছে। কোভিড-১৯ লকডাউনের জন্য এই বাস পরিষেবা বন্ধ ছিল। আগামী ৬ই নভেম্বর নাগাদ বিদ্যালয় ও প্রাক্-বিশ্ববিদ্যালয় কলেজগুলি খোলার ব্যাপারে রাজ্য সরকার চূড়ান্ত সিদ্ধান্ত নিতে চলেছে।
• অন্ধ্রপ্রদেশ : রাজ্যে ৯৮ শতাংশ বিদ্যালয় খুলেছে। তবে, পড়ুয়াদের উপস্থিতির হার ৪৫ শতাংশের কম। এদিকে ৭ মাস বন্ধ থাকার পর অন্ধ্রপ্রদেশ ও তেলেঙ্গানার মধ্যে রাজ্য সড়ক পরিবহণ নিগমের বাস পরিষেবা সোমবার থেকে পুনরায় শুরু হয়েছে।
• তেলেঙ্গানা : রাজ্যে গত ২৪ ঘন্টায় আরও ১ হাজার ৫৩৬ জনের সংক্রমিত হওয়ার খবর মেলায় করোনায় আক্রান্তের সংখ্যা বেড়ে ২ লক্ষ ৪২ হাজার ছাড়িয়েছে। সুস্পষ্টভাবে করোনায় আক্রান্তের সংখ্যা ১৭ হাজার ৭৪২। মৃত্যু হয়েছে ১ হাজার ৩৫১ জনের। রাজ্যে সুস্থতার হার বেড়ে ৯২.১২ শতাংশ হয়েছে।
• অরুণাচল প্রদেশ : রাজ্যে আরও ১ জনের মৃত্যু হওয়ায় করোনাজনিত কারণে মৃতের সংখ্যা বেড়ে ৩৮ হয়েছে। এদিকে রাজ্যে গত ২৪ ঘন্টায় আরও ১১৭ জন নতুন করে করোনায় আক্রান্ত হয়েছেন। বর্তমানে রাজ্যে সুস্পষ্টভাবে করোনায় আক্রান্তের সংখ্যা ১ হাজার ৭২২।
• আসাম : রাজ্যে গত ২৪ ঘন্টায় আরও ৪৬৫ জন করোনায় আক্রান্ত হয়েছেন। আক্রান্তের হার ১.৫৩ শতাংশ। এদিকে আক্রান্তের সংখ্যা ২ লক্ষ ৬ হাজার ছাড়িয়েছে এবং আজ পর্যন্ত সুস্থ হয়েছেন ১ লক্ষ ৯৭ হাজারেরও বেশি।
• মেঘালয় : রাজ্যে আরও ৭১ জন নতুন করে করোনায় আক্রান্ত হয়েছেন। সুস্থ হয়েছেন আরও ১১৭ জন।
• মিজোরাম : রাজ্যে সোমবার আরও ৩৫ জনের সংক্রমিত হওয়ার খবর মেলায় করোনায় আক্রান্তের সংখ্যা বেড়ে ২ হাজার ৭৯২ হয়েছে। সুস্পষ্টভাবে করোনায় আক্রান্তের সংখ্যা ৪৪৪। এদিকে আইজলে লকডাউনের মেয়াদ বাড়িয়ে আগামী ৯ই নভেম্বর পর্যন্ত করা হয়েছে।
• নাগাল্যান্ড : রাজ্যে সুস্পষ্টভাবে করোনায় আক্রান্ত ১ হাজার ৩৬৩ জনের মধ্যে ১ হাজার ২৯৬ জনই স্বল্প উপসর্গ-বিশিষ্ট। ৬ জন গুরুতর অসুস্থ ব্যক্তিকে আইসিইউ-তে রাখা হয়েছে। ভেন্টিলেটরে রয়েছেন ১ জন।
CG/BD/SB
(Visitor Counter : 121